หงอยไปตามกัน
*หากต้องการเปรียบเทียบการเคลื่อนไหวของดัชนีเป็นแบบไหน เพื่อสื่อให้ผู้เล่นทุกคนได้เห็นภาพที่ชัดเจน “โมนิก้า” ขอตอบทันทีว่า นกกระจอกยังไม่ทันกินน้ำ! ดัชนีทำท่าขึ้นแรงได้ไม่ทันไร ถัดมาอีกวันก็โดนถล่มจนเสียศูนย์ ซึ่งเป็นเหตุการณ์ที่เห็นกันมาแล้วหลายรอบ ความหวังที่จะได้เห็นดัชนีทะยานขึ้นไปสร้างฐานแนวรับที่แข็งแกร่งเหนือ 1,580 จุดก็เลยต้องเลื่อนออกไปอย่างไม่มีกำหนดนะคะ
15 ส.ค. 2560

เจาะกระดาน : โมนิก้าและทีมงาน
*หากต้องการเปรียบเทียบการเคลื่อนไหวของดัชนีเป็นแบบไหน เพื่อสื่อให้ผู้เล่นทุกคนได้เห็นภาพที่ชัดเจน “โมนิก้า” ขอตอบทันทีว่า นกกระจอกยังไม่ทันกินน้ำ! ดัชนีทำท่าขึ้นแรงได้ไม่ทันไร ถัดมาอีกวันก็โดนถล่มจนเสียศูนย์ ซึ่งเป็นเหตุการณ์ที่เห็นกันมาแล้วหลายรอบ ความหวังที่จะได้เห็นดัชนีทะยานขึ้นไปสร้างฐานแนวรับที่แข็งแกร่งเหนือ 1,580 จุดก็เลยต้องเลื่อนออกไปอย่างไม่มีกำหนดนะคะ
*เมื่อทุกอย่างไม่ได้เป็นเหมือนกับที่มองไว้ ผสมกับความกังวลเรื่องสงครามคาบสมุทรเกาหลี แรงเทขายถึงไหลออกมาตลอดเวลา จนดัชนีรูดลงมาปิดที่ 1,561.31 จุด ลบไป 10.33 จุด ด้วยมูลค่า 4.33 หมื่นล้านบาท “โมนิก้า” มองเป็นปัจจัยที่อยู่เหนือการควบคุม ซึ่งกลายเป็นตัวแปรที่กดดันตลาดหุ้นทั่วโลกอย่างเต็มตัวแบบนี้ คงไม่มีทางเลือกที่ดีกว่าการถอยไปตั้งหลักอย่างเต็มตัวนะจะบอกให้
*งานนี้ใครจะมองเป็นโอกาสก็ได้ หรือใครจะมองเป็นอุปสรรคก็ได้ทั้งนั้น เพราะมันขึ้นอยู่กับความไวของแต่ละคนมีมากขนาดไหน? “โมนิก้า” ถึงไม่บังอาจไปชี้นิ้วสั่งแฟนคลับควรทำอย่างนั้น ควรทำอย่างนี้ เนื่องจากสไตล์การลงทุนของแต่ละคนไม่เหมือนกัน บวกกับสายป่านก็ยาวไม่เหมือนกันอีก เดี๊ยนถึงแนะนำได้แค่ว่า ไม่ชัวร์ ไม่ชาร์ป หลบข้างทางไปเลยดีกว่านะคะ
*ขนาดหุ้นสื่อสารฟอร์มร้อนแรงอย่าง TRUE ยังถูกเทขายเป็นเวลานานหลายเดือน จนสุดท้ายลงมาปิดที่ -5.45 บาท ลบไป 0.15 บาท หรือลงไปอีก 2.70% ด้วยมูลค่าการซื้อขาย 856 ล้านบาท พร้อมกับทำ new low ในรอบ 4 ปี “โมนิก้า” มองเป็นเรื่องที่เกี่ยวข้องโดยตรงกับงบไตรมาส 2 และพาลมาถึงเรื่องเน็ตชายขอบที่ชลออกไปก่อน สถานการณ์ของหุ้นถึงเละเป็นโจ๊กไงล่ะค่ะ
*เม้าท์ถึงเรื่องเน็ตขึ้นมาทั้งที “โมนิก้า” ได้ยินแมงลือซุบซิบนินทาถึงสาเหตุที่ สตง. แนะนำให้ กสทช. ชะลอเรื่องดังกล่าวออกไปก่อนนั้น น่าจะเป็นผลมาจากเสือนอนกินอย่างหน่วยงาน ทศท. ไม่ได้เอี่ยวกับโครงการเน็ตชายขอบมูลค่า 1.36 หมื่นล้านบาท จึงพยายามหาทางยัดไส้หน่วยงานไดโนเสาร์แห่งนี้เข้าไปให้ได้ ส่งผลให้โครงการดังกล่าวล่าช้าจนถึงทุกวันนี้ งานนี้จริงเท็จอย่าไรไม่รู้? เพราะรู้แค่ว่าผู้คนในสังคมคิดไปถึงขั้นนี้แล้วเจ้าค่ะ
*ส่วนรายที่ไม่ต้องคิดอะไรมากอย่าง CHG  กลายเป็นหุ้นที่น่าผิดหวังอย่างเต็มตัว หลังกำไรในไตรมาส 2 ไม่อลังการงานสร้างเหมือนที่คาดคิดไว้ แรงเทขายเลยประเดประดังเข้ามาตลอดเวลา จนหุ้นรูดลงมาปิดที่ 2.28 บาท ลบไป 0.14 บาท หรือลงไป 5.80% ด้วยมูลค่า 550 ล้านบาท “โมนิก้า” มองเป็นช็อตที่ต้องถอยรนไปตั้งขบวนใหม่อย่างแน่นอน เพราะวันนี้หุ้นยังเทรดบนค่า P/E 47 เท่านะซี
*เช่นเดียวกับในรายของ ESSO โดนเทอย่างหนักจนลงมากองอยู่ที่ 10.30 บาท ลบไป 0.60 บาท หรือลงไป 5.50% ด้วยมูลค่า 538 ล้านบาท มันเป็นเรื่องที่อุปโลกน์กันมาเป็นเวลานาน พอความจริงถูกเปิดเผยออกมาว่า ผลงานไม่เจ๋งเหมือนที่เม้าท์กันอย่างหนักก่อนหน้านี้ จึงกลายเป็นหุ้นที่มีแรงเทขายออกมาเยอะตัวหนึ่ง แถมราคาน้ำมันในไตรมาส 3 ผันผวนอย่างหนักอีกด้วยแบบนี้ สงสัยจะโดนชุดใหญ่ไฟกระพริบอีกดอกนะคะ
*อีกหนึ่งรายที่น่าเป็นห่วงคงโฟกัสไปที่น้องนก NOK ประกาศเพิ่มทุน RO แบบ “ลด แลก แจก แถม” เพื่อเชื้อชวนให้ผู้ถือหุ้นหันมาใส่เงินอีกรอบ มันเป็นอาการของพวกร้อนเงินจนตัวสั่น ถึงเสนอขายหุ้นเพิ่มทุนรอบ 2 สูงถึง 1,200 ล้านหุ้น จากเที่ยวก่อนขายหุ้น PP จำนวน 625 ล้านหุ้น ขณะที่ราคาเสนอขายเที่ยวนี้อยู่แค่ 1.50 บาท จากเที่ยวก่อนประกาศขาย 2.40 บาท มันเป็นสัญญาณอันตรายที่ทุกคนต้องถอย หุ้นถึงรูดลงมาปิดที่ 4.40 บาท ลบไป     0.30 บาท หรือลงไป 6.40% ด้วยมูลค่า 82 ล้านบาทไงล่ะค่ะ
*ประเด็นดังกล่าวทำให้คนในวงการหันมามอง THAI ซึ่งเป็นผู้ถือหุ้นใหญ่นกแอร์มองเรื่องนี้อย่างไร? และพร้อมจะใส่เงินเพิ่มทุนหรือเปล่า? เพราะรอบก่อนหน้านี้ก็ไม่ได้ใช้สิทธิ์เพิ่มทุนหน้าตาเฉย หากเที่ยวนี้ยังไม่ยอมใส่เงินเข้ามาอีก นั่นหมายความว่า เจ้าจำปีมองน้องนกไม่มีอนาคต! หลังจากนั่งนับนิ้วมือนิ้วเท้าครบหมดทุกนิ้วแล้วพบว่า น้องนกอยู่ได้แค่อีก 2 ไตรมาส ใส่เงินลงไปก็เหมือนตำน้ำพริกละลายแม่น้ำกระมัง!..อิอิอิ
*นอกจากนี้ “โมนิก้า” อยากให้มองหนูมาลี MALEE หลังโดนเทขายหุ้นอย่างต่อเนื่อง จากหุ้นที่เคยมีราคาค่างวดอยู่ที่ 60 บาท ล่าสุดโดนเทขายหนัก จนหุ้นกระโดดลงมาปิดที่ 32.50 บาท ลบไป 3 บาท หรือลงไป 8.45% ด้วยมูลค่า 112 ล้านบาท ล้วนเป็นผลมาจากตัวเลขกำไรในไตรมาส 2 ลดลงเกิน 50% แถมแมงลือเม้าท์กันว่า ไตรมาส 3 จะมีแย่พอกัน จึงไม่มีแรงรับเข้ามาพยุงหุ้นไงล่ะค่ะ
*เม้าท์เรื่องแย่ๆ เยอะพอสมควร “โมนิก้า” ขอหันไปดูหุ้นความหวังของแมงเม่าอย่าง ZIGA สักเล็กน้อย หลังได้ บล.ธนชาต เข้ามาช่วยวางแผนกระจายหุ้นให้อย่างทั่วถึง ส่งผลให้ FA มือทอง อย่าง “น้องหนึ่ง” สบายใจอย่างที่ไม่เคยเป็นมาก่อน ลูกอีกช่างเม้าท์ถึงเชื่อกันว่า รอบนี้ทุกคนแฮปปี้กันอย่างแน่นอน เพราะราคาเป้าที่หลายโบรกประเมินไว้อยู่แถว 9.80 บาท ขณะที่ราคาจองซื้อหุ้นอยู่ที่ 5.90 บาท จริงหรือไม่! วันที่ 17 ส.ค. ได้รู้กันค่ะ
 